A matsan ta̱ Yesu a̱ lyuci va Batalami e iɗa ya Yahuda,
a mantsa ma na Hiridu da̱na̱i mogono.
A mantsa mo ndolo,
reve ama o ro aza a na a̱ ri nu urevu wi italyoꞌo o uta̱ asana reve a̱ ta̱wa̱ Urishelima.
A̱vu e ece,
“Te ɗa mawun ma na a matsaiꞌin,
za na ri mogono ma aza a Israꞌila?
Tse ene ta̱ talyoꞌo asana za na rocoi limatan va̱ yi ɗaɗa tsu ta̱wa̱i adama tsu yuwaan yi a̱ga̱nda̱.”
Ana Hiridu Mogono ma uwwai ne,
reve ugbozu wa̱ yi u ꞌyon,
ne ɗa waru akapi a ama a̱tsuma̱ a̱ Urishelima.
Reve u ɓoloto nan ganu a gbagbain na̱ munlu n Wila̱ suru,
a̱vu we ece le,
“Te ɗa aa matsan Kristi Zamawawa?”
Reve a̱ usu,
“A̱ lyuci va Batalami a̱tsuma̱ a Yahuda.
Mika vumava̱sula̱ ɗana ta̱ adama a nda a Adanshi a̱ A̱sula̱:
‘A̱vu gba Batalami,
vi iɗa ya Yahuda,
ili i ro i ɗa shi a̱tsuma̱ e ilyuci ya Yahuda.
Mogono ma̱ to uta̱ ya̱ꞌa̱ wu.
Za na oo oꞌwo ana za va aguɓa va aza a Israꞌila,
ama a̱ va̱.’ ”
A̱vu Hiridu ɗe omocin a na a̱ ta̱wa̱i diga asanaꞌa usokowu,
reve a damma yi mantsa ma na talyoꞌoꞌo vu uta̱i.
Reve u damma le,
“Walai i ꞌya̱wa̱ Batalami i bunga̱ mawuꞌun ulobonu.
Na̱ ye ene yi,
a̱vu i ta̱wa̱ i damma mu adama a̱mu fo n ꞌya̱wa̱ n yuwaan yi a̱ga̱nda̱!”
Ana a̱za̱ o urevuꞌu a uwwai ili i na mogono ma dammai,
reve a̱ ka̱ra̱.
A̱vu talyoꞌo na e enei a asanaꞌa u wala elime e le,
she na u rawai uba̱ta̱ꞌa̱,
a̱vu wi isawan uba̱ta̱ u na mawuꞌun u ri.
Ana e enei talyoꞌoꞌo,
reve a yuwan ma̱za̱nga̱ lon!
Ana amaꞌa a uwai o uꞌwaꞌa,
a̱vu e ene mawuꞌun na̱ Meri mma va̱ yi,
a̱vu a̱ kingyo a̱ ka̱ɗa̱to a yuwaan mawuꞌun a̱ga̱nda̱.
Reve o uta̱a̱ nu uneꞌe u le u zinariya,
ne erepu e re a̱ ma̱guru na ri ni ikebe na a̱ tsu ɗe furenkisen na̱ mur.
A̱vu A̱sula̱ o rono atsuvu a̱za̱ o urevuꞌu a̱tsuma̱ a alavu,
she a̱ ka̱mba̱ ya̱ Hiridu wan,
ɗaɗa a̱ ka̱mba̱i e iɗa i le nu ure u ro.
Ana a̱ ka̱ra̱i,
reve malingata ma̱ A̱sula̱ ma̱ ta̱wa̱ ya̱ Isuhu a̱tsuma̱ a alavu,
a̱vu u damma,
“ꞌYon!
Jika̱ vu tara mawuꞌun na̱ mma va̱ yi a̱ tyo Masar!
Vi isawan ɗe she urana u na n damma nuwu vu ka̱mba̱,
adama a na Hiridu ri a zama mawuꞌun tsa̱ra̱ wu una yi.”
Reve u ꞌyon,
u tara mawuꞌun na̱ mma va̱ yi,
a̱vu u reme ure na ayin a̱ tyo Masar.
Reve a̱ da̱nu ɗe she na Hiridu kuwa̱i.
A yuwan ta̱ ne adama o shiton ili i na A̱sulazuva a dammai o una̱ wa Hosiya vumava̱sula̱:
“N ɗe ta̱ mawun ma̱ va̱ mo uta̱ Masar.”
A mantsaꞌa ana Hiridu enei a̱za̱ o urevuꞌu a̱ ka̱nda̱ruwa̱ yi tu ucina̱,
reve u yuwan upan lon.
Ɗaɗa u zuwai o una muwun mo olobo suru n na n ri na aꞌwan e re a̱ cipa̱ a̱tsuma̱ a Batalami ni ilyuci i ro i na i ri lo uka̱nda̱ruwu.
U reve ta̱ mantsa ma na a matsain mawuꞌun adama e ili i na a̱za̱ o urevuꞌu a dammai.
Reve ili i na A̱sula̱ a dammai o una̱ wa Irimiya vumava̱sula̱ wo oꞌwo amayun:
“Reve a uwwa uɗyo a̱tsuma̱ a Rama,
vuma ro a yisaali a adama a̱ a̱tsumola̱ngu.
Rahila ɗa ri a yisaali adama a̱ muwun ma̱ yi,
reve u ꞌyuwan adanshi a na aa casu yi,
adama a na muwun ma̱ yi n kuwa̱i suru.”
Ana Hiridu kuwa̱i,
reve malingata ma̱ A̱sula̱ ma̱ ta̱wa̱ ya̱ Isuhu e iɗa ya Masar a̱tsuma̱ a alavu.
A̱vu u damma yi,
“ꞌYon,
vu tara mawuꞌun na̱ mma va̱ yi vu ka̱mba̱ e iɗa ya Israꞌila,
adama a na aza a̱ ri e izami i na oo una mawuꞌun a̱ kuwa̱ ta̱.”
Reve Isuhu ꞌyon,
a̱vu u tara mawuꞌun na̱ mma va̱ yi,
reve a̱ ka̱mba̱ e iɗa ya Israꞌila.
Amma ana u ta̱wa̱ u revei mogono ma saꞌavu Akilayu mawun ma̱ Hiridu ma ɗa,
reve wu uwwa wovon.
Ɗaɗa a̱tsuma̱ a alavu o ro,
A̱sula̱ a damma niyi u tyo e iɗa ya̱ Ga̱lili.
Reve a̱ ka̱ra̱ a̱ ꞌya̱wa̱ a̱ da̱nu a̱ lyuci na a̱ tsu ɗe Nazara.
Adama o ndolo a ɗa ili i na A̱sula̱ a dammai o una̱ wa ama̱sula̱ wo oꞌwoi amayun,
a na:
“E te ɗe yi za va Nazara.”